Dlamini gekap oor staatskaping-uitlatingBathabile Dlamini, president van die ANC Vroueliga (ANCVL), by die ANC-verkiesingskonferensie (17 Desember 2017). Foto: ANA Die Suid-Afrikaanse burgerlike organisasie Sanco het Maandag gesê die organisasie is geskok deur die uitsprake van Bathabile Dlamini, president van die ANC-Vroueliga (ANCVL) en ŉ kabinetsminister, dat Suid-Afrikaners staatskaping moet vergewe soos hulle apartheid vergewe het. “Ons hoop dat Dlamini se skandalige siening nie gedeel word deur die ANCVL of enige van die leiers wat by die ANC se 54ste nasionale konferensie verkiesbaar is nie, want dit is in lynregte teenspraak met die ANC se onderneming om die vlaag van korrupsie te beveg,” het Jabu Mahlangu, Sanco se nasionale woordvoerder, gesê. “Indien daar gehoor gegee word aan enige voorstel dat diegene wat verantwoordelik is vir die plundering van staatshulpbronne op ŉ ongekende massiewe skaal, terwyl daar ŉ bespotting van ons strafregstelsel en teenkorrupsiemaatreëls gemaak word, maar net oor die hoof gesien moet word, sal dit die doodsklok vir die regerende party wees.” Sanco is ŉ alliansievennoot van die ANC. Dlamini het in ŉ onderhoud met News24 gesê: “Suid-Afrikaners, hoekom is hulle nie vergewensgesind nie? Hulle wil altyd mense etiketteer. Hoekom sê hulle nie ‘kom ons luister vir ŉ slag na Carl [Niehaus] en gee hom die geleentheid om te verander’ nie.” Sy is ŉ vraag gevra oor die gebrek aan gevolge vir mense wat in die gelekte Gupta e-posse geïmpliseer word, insluitend Niehaus, ŉ lid van die Umkhonto we Sizwe-militêre veteranevereniging. “Daar is mense wat ŉ lisensie het om te doen soos hulle wil in die land en ons bly stil daaroor en dan is daar mense wat ons fyn dophou en nie ŉ kans gee om te herstel nie. As ons apartheid kon vergewe, hoekom is dit so moeilik om iemand anders te vergewe en seker te maak daar is regstellende stappe vir sommige van die kwessies?” Mahlangu het gesê die ANC moet homself van Dlamini se uitsprake distansieer. “Haar vroeëre bewering dat almal in die ANC nasionale uitvoerende komitee ŉ paar ‘smallanyana’ geraamtes het laat vrae oor morele en etiese leierskap ontstaan,” het Mahlangu gesê.